5. Mmusi wa Bogosi jwa Modimo o bontshitse gore o botlhokwa go le kana kang mo bathong botlhe. Jesu wa kwa Nasaretha o itshupile gore e ne e le ene Mesia yo o boleletsweng pele. O ne a tsalelwa mo losikeng lo Modimo a neng a lo tlhophile. (Genesise 22:18; 1 Ditiragalo 17:11; Mathaio 1:1) Fa a le mo lefatsheng, o ne a diragatsa boporofeti jo bontsi jo bo ka ga Mesia jo bo neng bo kwadilwe dingwaga di le makgolokgolo pelenyana ga foo. Gape o ne a itsiwe le kwa legodimong gore ke Mesia. Ka tsela efe? Modimo o ne a bua a le kwa legodimong, a re Jesu ke Morwawe; baengele ba ne ba re Jesu ke ene Mesia yo o solofeditsweng; mme o ne a dira dikgakgamatso—gantsi a di dira fa pele ga batho ba le makgolokgolo kgotsa ba le diketekete—ka maatla a Modimo. * Jesu o ne a bontsha gangwe le gape gore o ne a tla nna Mmusi yo o ntseng jang. O ne a se na fela maatla a go thusa batho mme gape o ne a eletsa go dira jalo. (Mathaio 8:1-3) O ne a se bogagapa, a le pelotlhomogi, a le pelokgale e bile a le boikokobetso. Pego ya botshelo jwa gagwe mo lefatsheng e mo Baebeleng gore batho botlhe ba e bale.